ང་ཡང་རུང་བ་དང་།  དམ་པའི་ཆོས་ཀྱི་གླེགས་བམ་དང་།  ཆོས་སྨྲ་བའི་ཆ་རྐྱེན་གང་ཡང་རུང་བ་དང་།  དགེ་འདུན་གཉུག་མར་གནས་པ་དང་།  ཕྱོགས་བཞི་ནས་གློ་བུར་དུ་འབྱུང་བར་འགྱུར་བ་དག་གི་རྫས་ཏེ།  ཐེག་པ་ཆེན་པོ་འདིར་ནི་རིན་ཐང་མ་གསུངས་པས་འཇིག་རྟེན་ན་རྫས་སུ་བརྩི་བ་ཙམ་སྟེ།  དཀོན་མཆོག་གསུམ་གྱི་བྲན་དུ་ཉེ་བར་གནས་པ་ལྷ་འབངས་ཞེས་གྲགས་ཤིང་། རྒྱལ་པོ་དང་བློན་པོ་ལ་སོགས་པས་བདག་གིར་མ་བྱས་པ་ཡང་ངོ་།  །  འདུ་ཤེས་ནི།  དཀོན་མཆོག་གསུམ་གང་ཡང་རུང་བའི་ཡིན་པར་འདུ་ཤེས་ཤིང་བདག་ཉིད་དེ་ལ་མི་གཏོགས་པར་ཤེས་པའོ།  ། བསམ་པ་ནི།  འཕྲོག་པར་སེམས་པའི་ཉོན་མོངས་པ་གསུམ་གང་ཡང་རུང་བས་ལན་གཅིག་ཙམ་མ་ཡིན་པར་ལན་གཉིས་པར་བྱེད་པའི་ངོ་ཚ་དང་ཁྲེལ་མེད་ཆེན་པོ་དང་ལྡན་པའོ།  ། སྦྱོར་བ་ནི།  བདག་ཉིད་དམ་གཞན་ལ་རྐུར་བཅུག་པའོ།  ། མཐའ་ནི།  ལྟུང་བའི་གནས་དེ་ལ་ལན་གཉིས་པ་སྤྱད་དེ་རྫས་བདག་ཉིད་ཀྱི་ཡིན་པར་བློས་ཡོངས་སུ་བཅད་པའི་ཚེའོ། ། དེ་ལྟར་རྩ་བའི་ལྟུང་བ་གཞན་ཐམས་ཅད་ལའང་ངོ་ཚ་ཤེས་པ་དང་ཁྲེལ་ཡོད་པ་ཅུང་ཟད་ཀྱང་མེད་པའི་ཀུན་ནས་དཀྲིས་པ་ཆེན་པོས་ལན་གཉིས་སུ་སྤྱད་པ་མཐའ་ཡིན་པར་ཤེས་པར་བྱའོ།  ། འདི་ནི་མ་བྱིན་པར་བླངས་པའི་ལྟུང་བ་ཡིན་པའི་ཕྱིར་བྱང་སའི་ལྟུང་བ་གཉིས་པའོ།  །  ལྟུང་བ་གཉིས་པ་ནི།  མདོར།  གང་ཡང་ཆོས་སྤོང་ཞིང་འགོག་ཏུ་འཇུག་སྟེ།  ཉན་ཐོས་ཀྱི་ངེས་པར་འབྱུང་བ་བཤད་པའམ།  རང་སངས་རྒྱས་ཀྱི་ངེས་པར་འབྱུང་བ་བཤད་པའམ།  ཐེག་པ་ཆེན་པོའི་ངེས་པར་འབྱུང་བཤད་པ་སྤོང་ཞིང་འགོག་ཏུ་འཇུག་པ་འདི་ནི་རྩ་བའི་ལྟུང་བ་གཉིས་པའོ།  ། ཞེས་གསུངས་ཏེ།  གཞི་ནི།  ཐེག་པ་གསུམ་ལས་གང་ཡང་རུང་བའི་ཆོས།  ཁམས་གསུམ་གྱི་ཉོན་མོངས་པ་མཐའ་དག་སྤང་བར་བྱ་བར་སྟོན་པའི་གསུང་རབ་དང་།  དེའི་དོན་ཉམས་སུ་ལེན་པའི་བསླབ་པ་གསུམ་ལས་གང་ཡང་རུང་བར་གཏོགས་པའི་དགེ་བ་རྣམས་སོ།  ། འདུ་ཤེས་ནི།  དེ་ཐར་པ་ཐོབ་པའི་ཐབས་དང་མི་མཐུན་པར་འདུ་ཤེས་པའོ།  ། ཀུན་སློང་ནི།  དེ་ལ་ཞེ་སྡང་བའི་ཉོན་མོངས་པ་ཆེན་པོའོ།  ། སྦྱོར་བ་ནི།  རང་གི་ལུས་ངག་ཡིད་གསུམ་གྱིས་སྤང་བའམ་གཞན་དེ་ལྟར་བྱེད་དུ་འཇུག་པའོ།  ། མཐའ་ནི།  ལྟུང་བའི་གནས་ལན་གཉིས་སུ་སྤྱད་པའི་ཚེའོ།  ། འདི་ནི་སའི་ལྟུང་བ་བཞི་པའོ།  །  ལྟུང་བ་གསུམ་པ་ནི།  མདོར།  གང་ཡང་ངའི་ཕྱིར་རབ་ཏུ་བྱུང་སྟེ་སྐྲ་དང་ཁ་སྤུ་བྲེགས་གོས་ངུར་སྨྲིག་གྱོན་པ།  བསླབ་པ་བཟུང་ཡང་རུང་མ་བཟུང་ཡང་རུང་།  ཚུལ་ཁྲིམས་འཆལ་རུང་ཚུལ་ཁྲིམས་དང་ལྡན་ཡང་རུང་སྟེ།  དེའི་གོས་ངུར་སྨྲིག་འཕྲོག་གམ།  ཁྱིམ་ན་གནས་པར་བྱེད་དུ་འཇུག་གམ།  ལུས་ལ་ལག་ཆས་བསྣུན་ནམ།  བཙོན་རར་འཇུག་གམ།  སྲོག་དང་བྲལ་བར་བྱེད་དུ་འཇུག་པ་འདི་ནི་རྩ་བའི་ལྟུང་བ་གསུམ་པའོ།  ། ཞེས་གསུངས་ཏེ།  འདི་ལ་གཞི་ནི།  ཚུལ་ཁྲིམས་དང་ལྡན་པ་དང་མི་ལྡན་པ་གང་ཡིན་ཡང་རུང་སངས་རྒྱས་ཀྱི་བསྟན་པ་ལ་རབ་ཏུ་བྱུང་དེའི་ཆ་ལུགས་འཛིན་པའོ།  ། འདུ་ཤེས་ནི།  ནོར་རམ་མ་ནོར་ཡང་རུང་སྟེ་རབ་བྱུང་གི་ཕྱོགས་སུ་གནས་པར་འདུ་ཤེས་པའོ།  ། བསམ་པ་ནི།  སྤྱིར་ངུར་སྨྲིག་ལ་སྡང་བའམ་རང་ཉིད་ཀྱི་འཁོར་ལས་རབ་ཏུ་བྱུང་བར་ཤེས་ནས་སྡང་བའོ།  ། སྦྱོར་བ་ནི།  རྣམ་པ་ལྔ་སྟེ།  ངུར་སྨྲིག་འཕྲོག་པ་དང་།  བརྡེག་པ་དང་།  བཙོན་རར་འཇུག་པ་དང་།  ཁྱིམ་པར་འབེབས་པ་དང་།  སྲོག་དང་བྲལ་བར་བྱེད་པ་རྣམ་པ་ལྔ་ལས་གང་ཡང་རུང་བ་རེ་རེའམ་མང་དུ་བྱས་ཀྱང་རུང་བའོ།  ། འདི་ལའང་རང་ཉིད་ཀྱིས་བྱས་སམ་གཞན་བྱེད་དུ་བཅུག་པས་ཀྱང་ངོ་།  ། མཐའ་ནི།  སྔ་མ་དང་འདྲའོ།  ། འདི་ནི་སའི་ལྟུང་བ་གསུམ་པའོ།  །  རྩ་བའི་ལྟུང་བ་བཞི་པ་ནི།  མདོར།  རྒྱལ་རིགས་གང་ཡང་ཆེད་དུ་བསམས་ཏེ་མའི་སྲོག་གཅོད་པ་དང་།  ཕ་དང་།  བཅོམ་ལྡན་འདས་ཀྱི་ཉན་ཐོས་དགྲ་བཅོམ་པའི་སྲོག་གཅོད་པ་དང་།  དགེ་འདུན་འདུམ་པ་འབྱེད་པ་དང་།  ཆེད་དུ་བསམས་ཏེ་ཡང་དག་པར་རྫོགས་པའི་སངས་རྒྱས་ལ་ངན་སེམས་ཀྱིས་ཁྲག་འབྱིན་པ་སྟེ།  མཚམས་མེད་པའི་ལས་ལྔ་པོ་འདི་དག་ལས་གང་ཡང་རུང་བའི་ལས་བྱེད་པ་འདི་ནི་རྩ་བའི་ལྟུང་བ་བཞི་པའོ།  ། ཞེས་གསུངས་ཏེ།  འདི་དག་ནི་ལས་ཆེས་ལྕི་བ་ཡིན་པའི་ཕྱིར་ལན་གཉིས་པ་ལ་མི་ལྟོས་པར་སེམས་སོ།  ། འདི་ཡང་གཞན་ལ་གནོད་པའི་ལས་ཡིན་པའི་ཕྱིར་སའི་གསུམ་པའོ།  །  ལྟུང་བ་ལྔ་པ་ནི།  མདོར།  རྒྱལ་རིགས་གང་ཡང་རྒྱུ་མེད་པར་སྨྲ་བར་གྱུར་ལ།  འཇིག་རྟེན་ཕ་རོལ་ལ་གཡེལ་ཏེ་མི་དགེ་བ་བཅུའི་ལས་ཀྱི་ལམ་ཡང་དག་པར་བཟུང་ནས་གནས་ཤིང་སེམས་ཅན་གཞན་མང་པོ་དག་ཀྱང་མི་དགེ་བ་བཅུའི་ལས་ཀྱི་ལམ་ཡང་དག་པར་འཛིན་དུ་བཅུག་སྟེ་འདུལ་ཞིང་འཛུད་ལ་འགོད་པ་འདི་ནི་རྩ་བའི་ལྟུང་བ་ལྔ་པའོ། ། ཞེས་གསུངས་ཏེ།  འདི་ལ་རྒྱུ་མེད་པར་སྨྲ་བ་ནི།  འཇིག་རྟེན་རྒྱང་འཕེན་པ་དག་གི་ལྟ་བ་སྟེ།  དེ་མཚོན་པར་བྱེད་པ་ཡིན་ལ།  འཇིག་རྟེན་རྒྱང་འཕེན་པའི་ལྟ་བ་མ་བཟུང་དུ་ཟིན་ཀྱང་ལས་དང་འབྲས་བུ་ལ་སྐུར་པ་འདེབས་པ་དང་།  དཀོན་མཆོག་གསུམ་ལ་མེད་པར་ལྟ་བས་སྐུར་པ་འདེབས་པ་དག་ནི་ལོག་པར་ལྟ་བ་ཡིན་ཞིང་།  རྒྱུ་དེས་སྲོག་གཅོད་པ་ལྟ་བུའི་མི་དགེ་བ་བཅུ་ལས་གང་ཡང་རུང་བ་ཞིག་བྱས་ནའང་ལྟུང་བར་འགྱུར་ལ།  གཞན་དག་བྱེད་དུ་བཅུག་ནའང་ལྟུང་བར་འགྱུར་ཏེ།  འདི་ལ་ལོག་པར་ལྟ་བ་ནི་སྐྱེ་བའི་ཡུལ་དཀོན་མཆོག་གསུམ་དང་འཇིག་རྟེན་གཞན་དང་ལས་དང་འབྲས་བུ་དང་བདེན་པ་རྣམས་ལ་མེད་དོ་ཞེས་མཐའ་གཅིག་ཏུ་ལྟ་བ་ཡིན་པས་དེ་རྣམས་ལས་གང་ཡང་རུང་བ་གཅིག་སྐྱེས་ཀྱང་ལོག་པར་ལྟ་བ་ཡིན་གྱི།  ལོག་ལྟར་འགྱུར་བ་ལ་ཡུལ་བཞི་ཀ་ལ་སྐུར་པ་བཏབ་པ་མི་དགོས་སོ།  ། དེ་བས་ན་འདི་ནི་སེམས་ཀྱི་ལས་ཉིད་ཡིན་པས་སྐྱེས་ཙམ་གྱིས་ལྟུང་བར་འགྱུར་ཞིང་།  འོན་ཀྱང་གནས་སྐབས་འདིའི་རྩ་བའི་ལྟུང་བར་འགྱུར་བ་ལ་ནི་གཞན་ཡང་ལྟ་བ་དེ་དང་ལྟ་བའི་རྒྱུས་མི་དགེ་བ་ལ་བཀོད་པས་རྫོགས་པར་འགྱུར་བ་འདྲའོ། །  འདི་ནི་གཏི་མུག་གིས་ཀུན་ནས་བླངས་ཏེ་ལོག་པར་སྟོན་པ་ཡིན་པས་སའི་ལྟུང་བ་བཞི་པའོ། །  དེ་དག་ནི་རྒྱལ་པོ་ལ་འབྱུང་བ་ཉེ་བའི་ཕྱིར་རྒྱལ་པོའི་ལྟུང་བ་ཞེས་བྱའོ།  ། དེ་དག་ལས་ལོག་པར་ལྟ་བ་དོར་ཏེ་མཚམས་མེད་པ་ཡན་ཆད་བཞི་དང་།  གྲོང་ལ་སོགས་པ་ ཞི་བ་ལྷའི་བསླབ་བཏུས་ལས།  ཡང་གྲོང་འཇོམས་པ་དང་།  ལྗོངས་འཇོམས་པ་དང་།  གྲོང་ཁྱེར་འཇོམས་པ་དང་།  ཡུལ་འཁོར་འཇོམས་པར་བྱེད་པ་འདི་ཡང་རྩ་བའི་ལྟུང་བའོ།  ། ཞེས་པའི་མཆན་ཟིན་དུ།  གྲོང་ནི།  ཁྱིམ་གཅིག་ལ་སོགས་པ།  ལྗོངས་ནི།  མི་རིགས་བཞི་གནས་པའི་ཕྱོགས།  གྲོང་ཁྱེར་ནི།  བཟོ་སྣ་བཅོ་བརྒྱད་ཡོད་པའི་གནས།  ཡུལ་འཁོར་ནི།  ཙམ་པ་ཀ་ལ་སོགས་པ་ཡུལ་ཆེན་པོ་རྣམས་སོ།  ། ཡང་གྲོང་བརྡལ་ནི།  ཚོང་པ་མང་པོ་ཡོད་པའོ།  ། འཇོམས་པའི་ལྟུང་བ་སྡེ་ལྔ་ནི།  བློན་པོ་ལ་འབྱུང་བར་ཉེ་བའི་ཕྱིར་བློན་པོའི་ལྟུང་བ་ཞེས་ཀྱང་བྱའོ།  ། དེ་ལ་ལྟུང་བ་འདིའི་གཞི་ནི།  གྲོང་ནས་ཡུལ་ལྗོངས་ཀྱི་བར་གང་ཡང་རུང་བའོ། ། འདུ་ཤེས་ནི་མི་མཐུན་པའི་ཕྱོགས་ཀྱི་གནས་ཡིན་པར་སེམས་པའོ།  ། བསམ་པ་ནི།  སེམས་ཅན་གཞན་ལ་གནོད་པས་གྲོང་སོགས་འཇོམས་པར་འདོད་པའི་ཞེ་སྡང་ངོ་།  ། སྦྱོར་བ་ནི་གནས་དེ་དག་མེ་ལ་སོགས་པས་མ་རུངས་པར་བྱེད་པའོ།  ། མཐར་ཐུག་པ་ནི་ལན་གཉིས་པ་ཉིད་ཀྱི་ཚེའོ།  ། འདི་ནི་སྲོག་གཅོད་པ་དང་རྗེས་སུ་མཐུན་པའི་ཕྱིར་སའི་ལྟུང་བ་གསུམ་པའོ།  ། ལས་དང་པོ་པའི་ལྟུང་བ་བརྒྱད་ལས།  དང་པོ་ནི།  མདོར།  སེམས་ཅན་གང་དག་སྔོན་ཉེས་པ་སྤྱད་པའི་རྒྱུས་སྙིགས་མ་ལྔ་དང་ལྡན་པ་ཉོན་མོངས་པ་ཅན་གྱི་འཇིག་རྟེན་གྱི་ཁམས་འདིར་སྐྱེས་པ་དེ་དག་ནི་དགེ་བའི་རྩ་བ་ཆུང་བ་སྟེ་དགེ་བའི་བཤེས་གཉེན་ལ་བརྟེན་ནས་ཐེག་པ་ཆེན་པོ་མཆོག་ཏུ་ཟབ་པ་འདི་ཉན་ཏོ།  ། རིགས་ཀྱི་བུ་བློ་ཆུང་ངུ་དེ་དག་ཀྱང་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་སེམས་བསྐྱེད་པར་བྱེད་ལ།  དེ་དག་གི་ནང་ནས་བྱང་ཆུབ་སེམས་དཔའ་ལས་དང་པོ་པ་གང་དག་སྟོང་པ་ཉིད་དང་ལྡན་པའི་མདོ་སྡེ་མཆོག་ཏུ་ཟབ་པ་འདི་ཉན་པ་དང་ཀློག་པ་དང་ཁ་ཏོན་བྱེད་པ་དེ་དག་ཇི་ལྟར་ཐོས་པ་དང་ཇི་ལྟར་ཆུབ་པར་བྱས་པ་བཞིན་དུ་སྔ་མའི་བློ་དང་འདྲ་བ་གཞན་དག་གི་མདུན་དུ་དོན་བཟང་པོ་དང་ཚིག་འབྲུ་བཟང་པོ་རྒྱས་པར་དྲན་པར་བྱེད་ཅིང་བར་ཏུ་སྟོན་ལ།  དེ་དག་ནི་ནན་ཏན་ཏུ་མ་སྦྱངས་པས་བྱིས་པ་སོ་སོའི་སྐྱེ་བོ་དག་སྟེ་མཉན་ནས་སྐྲག་ཅིང་སྔངས་ཏེ་དངངས་པར་འགྱུར་ཞིང་།  དེ་དག་སྔངས་ནས་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཀྱི་སེམས་ལས་ཕྱིར་ལོག་སྟེ་ཉན་ཐོས་ཀྱི་བྱང་ཆུབ་ལ་སྨོན་ན་འདི་ནི་བྱང་ཆུབ་སེམས་དཔའ་ལས་དང་པོ་པའི་རྩ་བའི་ལྟུང་བ་དང་པོ་སྟེ།  ཞེས་བྱ་བ་གསུངས་ཏེ།  འདི་ལ་ཡུལ་སྨོན་པའམ་འཇུག་པའི་བྱང་ཆུབ་ཀྱི་སེམས་བསྐྱེད་པའི་གང་ཟག་གོ། འདུ་ཤེས་ནི།  བྱང་ཆུབ་སེམས་དཔར་འདུ་ཤེས་པའོ།  ། སྦྱོར་བ་ནི།  སྣོད་མ་བརྟགས་པར་ཟབ་མོ་སྟོང་པ་ཉིད་ཀྱི་ཚིག་དང་དོན་ནན་ཏན་གྱིས་བསྟན་པའོ།  ། མཐའ་ནི་གཞན་ཏེ་སྟོང་པ་ཉིད་ཀྱིས་སྐྲག་ནས་བྱང་ཆུབ་ཀྱི་སེམས་བཏང་བ་སྟེ། དེ་ཡང་གཏོང་བའི་སེམས་ནི་ཐེག་པ་ཆེན་པོ་ཞེས་བྱ་བ་འདི་མེད་པ་དང་མཐུན་ནོ་ཞེས་སྐུར་པའི་བློས་བཏང་བའོ། །  ཐེག་པ་དམན་པར་སེམས་བསྐྱེད་པ་ནི།  ཕྱོགས་གཅིག་བསྟན་པ་སྟེ།  བྱང་ཆུབ་ཀྱི་སེམས་བཏང་བ་ཉིད་ཀྱིས་སྟོན་པ་པོ་ལ་ལྟུང་བར་འགྱུར་ལ་ཡུལ་གྱི་བྱང་ཆུབ་སེམས་དཔའ་དེའང་འཇུག་སྡོམ་དང་ལྡན་ན་དེ་ལའང་ལྟུང་བར་འགྱུར་རོ།  ། འདི་ནི་དམ་ཆོས་འདྲར་སྣང་སྟོན་པ་སྟེ་སའི་ལྟུང་བ་བཞི་པའོ།  ། ལྟུང་བ་གཉིས་པ་ནི།  མདོར།  གཞན་ཡང་བྱང་ཆུབ་ཏུ་སེམས་དཔའ་ལས་དང་པོ་པ་ཁ་ཅིག་ལ།  འདི་སྐད་དུ།  ཁྱོད་ཀྱིས་ཕ་རོལ་ཏུ་ཕྱིན་པ་དྲུག་ལ་སྤྱོད་པ་སྤྱད་པར་མི་ནུས།  ཁྱོད་ཀྱིས་བླ་ན་མེད་པ་ཡང་དག་པར་རྫོགས་པའི་བྱང་ཆུབ་མངོན་པར་རྫོགས་པར་འཚང་རྒྱ་བར་མི་ནུས་མོད་ཀྱིས། ཁྱོད་ཉན་ཐོས་ཀྱི་ཐེག་པ་དང་རང་སངས་རྒྱས་ཀྱི་ཐེག་པར་མྱུར་དུ་སེམས་བསྐྱེད་ཅིག་དང་། དེས་ཁྱོད་འཁོར་བ་ལས་ངེས་པར་འབྱུང་ངོ་ཞེས་སྨྲ་བ་འདི་ནི་བྱང་ཆུབ་སེམས་དཔའ་ལས་དང་པོ་པའི་རྩ་བའི་ལྟུང་བ་གཉིས་པ་སྟེ།  ཞེས་གསུངས་ཏེ།  འདི་ལ་ཡུལ་ནི་སྨོན་པ་བྱང་ཆུབ་སེམས་བསྐྱེད་པའོ།  ། འདུ་ཤེས་ནི་དེར་ཤེས་པའོ།  ། ཀུན་སློང་ནི་དེ་ལ་བརྡས་ཏེ་འདིས་ཐེག་པ་ཆེན་པོ་ལ་སློབ་པར་མི་ནུས་སྙམ་དུ་ཁྱད་དུ་གསོད་པའོ།  ། སྦྱོར་བ་ནི།  ཁྱོད་ཀྱིས་རྒྱུ་ཕྱིན་དྲུག་ལ་སློབ་པར་ཡང་མི་ནུས།  འབྲས་བུ་སངས་རྒྱས་ཀྱང་ཐོབ་པར་མི་ནུས་པས་ཉན་ཐོས་སུ་སེམས་བསྐྱེད་ཅིག་ཅེས་བརྗོད་པའོ།  ། མཐའ་ནི་རྒྱུ་དེས་སེམས་བསྐྱེད་པ་བཏང་སྟེ་འདི་དང་སྔ་མ་གཉིས་ཀར་ལན་གཉིས་སུ་སྤྱད་པ་བརྗོད་པར་བྱའོ།  ། འདི་ལའང་ཐེག་པ་ཆེན་པོ་སྤོང་དུ་འཇུག་པ་སྟེ།  སའི་ལྟུང་བ་བཞི་པའོ།  ། ལྟུང་བ་གསུམ་པ་ནི།  མདོར།  གཞན་ཡང་བྱང་ཆུབ་སེམས་དཔའ་ལས་དང་པོ་པ་ཁ་ཅིག་ལ་འདི་སྐད་དུ།  ཀྱེ་སོ་སོ་ཐར་པ་དང་འདུལ་བའི་ཚུལ་ཁྲིམས་ལ་ལེགས་པར་བསྲུངས་པས་ཅི་ཞིག་བྱ།  ཁྱོད་མྱུར་དུ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་སེམས་བསྐྱེད་ལ་ཐེག་པ་ཆེན་པོ་ལྷོགས་ཤིག་དང་།  དེས་ན་ཁྱོད་ཀྱིས་ཉོན་མོངས་པའི་རྐྱེན་གྱིས་ལུས་དང་ངག་དང་ཡིད་རྣམས་ཀྱིས་མི་དགེ་བའི་ལས་གང་བསྒྲུབས་པ་དེ་དག་རྣམ་པར་སྨིན་པར་མི་འགྱུར་བར་དག་པར་འགྱུར་རོ།  ། ཞེས་སྨྲ་བ་འདི་ནི།  བྱང་ཆུབ་སེམས་དཔའ་ལས་དང་པོ་པའི་རྩ་བའི་ལྟུང་བ་གསུམ་པ་སྟེ།  ཞེས་གསུངས་ཏེ།  འདི་ལ་ཡུལ་ནི།  བྱང་ཆུབ་སེམས་དཔའ་རབ་ཏུ་བྱུང་བའམ་བྱུང་མ་ཟིན་ཀྱང་སོ་ཐར་ལ་སློབ་པར་འདོད་པའོ།  ། འདུ་ཤེས་ནི།  སོ་སོར་ཐར་པ་ཐེག་ཆེན་གྱི་ལམ་དུ་དགོས་པ་མེད་པར་འདུ་ཤེས་པའོ།  ། སྦྱོར་བ་ནི།  སངས་རྒྱས་སྒྲུབ་པ་ལ་སོ་སོ་ཐར་པ་མི་དགོས་ཏེ།  ཉོན་མོངས་པ་སྐྱེས་པའང་བྱང་ཆུབ་ཀྱི་སེམས་ཉིད་ཀྱི་མཐུས་འཇོམས་སོ།  ། ཞེས་སྨྲ་བའོ།  ། མཐའ་ནི་སོ་སོ་ཐར་པ་བྱང་ཆུབ་སེམས་དཔའི་བསླབ་པར་བྱ་བ་མ་ཡིན་སྙམ་དུ་སེམས་བསྐྱེད་པའོ།  ། འདི་ཡང་།  ཐེག་པ་ཆེན་པོའི་ལམ་གྱི་ཕྱོགས་གཅིག་སྡོམ་པའི་ཚུལ་ཁྲིམས་སྤངས་པ་སྟེ། དེས་ན་སའི་ལྟུང་བ་བཞི་པ་ཐེག་པ་ཆེན་པོ་སྤངས་པ་ཡིན་ནོ། །  ལྟུང་བ་བཞི་པ་ནི།  མདོར།  རིགས་ཀྱི་བུ་གཞན་ཡང་བྱང་ཆུབ་སེམས་དཔའ་ལས་དང་པོ་པ་ཞིག་ལ་འདི་སྐད་དུ།  རིགས་ཀྱི་བུ་དག་ཁྱེད་ཉན་ཐོས་ཀྱི་ཐེག་པ་པའི་གཏམ་མ་ཉན་ཅིག་མ་ཀློག་ཅིག་གཞན་དག་ལ་ལུང་མ་འབོགས་ཤིགཉན་ཐོས་ཀྱི་ཐེག་པའི་གཏམ་ཚོབས་ཤིག། དེས་ནི་ཁྱོད་ཀྱིས་འབྲས་བུ་ཆེན་པོ་རྙེད་པར་མི་འགྱུར་ཞིང་གཞི་དེས་ནི་ཁྱོད་ཀྱིས་ཉོན་མོངས་པ་མཐར་འབྱིན་པར་མི་ནུས་ཀྱིས།  ཐེག་པ་ཆེན་པོའི་གཏམ་འདི་ཉིད་ལ་དད་པར་གྱིས་ཤིགཐེག་པ་ཆེན་པོ་ཉོན་ཅིགཐེག་པ་ཆེན་པོ་ལྷོགས་ཤིགགཞན་དག་ལའང་ལུང་ཕོག་ཅིག་དང་།  དེས་ན་ཁྱོད་ཀྱིས་ངན་འགྲོ་དང་ངན་སོང་གི་ལམ་ཐམས་ཅད་ཞི་བར་འགྱུར།  བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་མངོན་པར་རྫོགས་པར་འཚང་རྒྱ་བར་འགྱུར་རོ་ཞེས་སྨྲས་ལ།  གལ་ཏེ་དེ་དག་གིས་དེའི་ཚིག་བཞིན་དུ་མཉན་ཏེ་འདི་འདྲ་བའི་བལྟ་བར་གྱུར་པ་ བླངས་ན་གཉིས་ཀ་ལའང་རྩ་བའི་ལྟུང་བར་འགྱུར་ཏེ།  འདི་ནི་བྱང་ཆུབ་སེམས་དཔའ་ལས་དང་པོ་པའི་རྩ་བའི་ལྟུང་བ་བཞི་པའོ།  ། ཞེས་བྱ་བ་གསུངས་ཏེ།  འདི་ལ་གཞི་ནི་ཉན་ཐོས་ཀྱི་སྡེ་སྣོད་དོ།  ། འདུ་ཤེས་ནི་གཉིས་ཀས་ཉན་ཐོས་ཀྱི་སྡེ་སྣོད་དུ་འདུ་ཤེས་པའོ།  ། བསམ་པ་ནི་ཉན་ཐོས་ཀྱི་ཐེག་པས་ཆགས་སོགས་མི་སྤོང་བ་དང་།  ཐེག་ཆེན་གྱིས་སྤོང་བར་སེམས་པ་སྟེ།  སྦྱོར་བ་ནི།  ཉན་ཐོས་ཀྱི་ཐེག་པས་ཉོན་མོངས་པ་སྤོང་མི་ནུས་པས་ཐེག་ཆེན་ཁོ་ན་ལ་སློབས་ཤིག་པར་བརྗོད་པའོ།  ། མཐའ་ནི་ཉན་ཐོས་ཀྱི་ཐེག་པ་ལ།  སྤོང་ལམ་མེད་པར་ལྟ་བ་སྐྱེས་སོ།  ། དེས་ན་འདི་འདྲ་བའི་ལྟ་བ་སྐྱེས་པ་ཉིད་ཀྱིས་ལྟུང་བར་འགྱུར་བའི་ཕྱིར་གཞན་ལ་ལྟ་བ་དེ་བསྐྱེད་པའི་རྒྱུར་བརྗོད་པ་དགོས་ཀྱང་བརྗོད་པ་པོ་བདག་ཉིད་ལ་ལྟ་བ་སྐྱེས་ཙམ་གྱིས་ལྟུང་བར་འགྱུར་བའི་ཕྱིར།  བརྗོད་པ་པོ་ལ་དང་པོར་ལྟུང་བ་བྱུང་ནས་ཡུལ་གཞན་དེ་ལ་ཕྱིས་ལྟ